L'article 16 de la Llei orgànica 6/2006, de 19 de juliol, de reforma de l'Estatut d'autonomia de Catalunya, recull expressament el dret de totes les persones a rebre ajuts públics per atendre les càrregues familiars d'acord amb els requisits que s'estableixin, alhora que l'article 40 preveu com a principi rector el mandat als poders públics de promoure mesures econòmiques i normatives de suport a les famílies.
Així mateix, l'article 166.4 de l'Estatut determina la competència exclusiva de la Generalitat en matèria de promoció de les famílies i de la infància.
El Departament de Treball, Afers Socials i Famílies, mitjançant el Decret 2/2016, de 13 de gener, de creació, denominació i determinació de l'àmbit de competència dels departaments de l'Administració de la Generalitat de Catalunya, exerceix les atribucions en l'àmbit de les famílies, tasca que duu a terme a través de la Direcció General de Famílies, d'acord amb el Decret 289/2016, de 30 d'agost, de reestructuració del Departament de Treball, Afers Socials i Famílies.
La Llei 18/2003, de 4 de juliol, de suport a les famílies, regula els ajuts econòmics destinats a donar suport a les famílies per millorar el benestar, la qualitat de vida i la protecció dels seus membres.
Igualment, entre les seves disposicions, l'article 3 estableix que les disposicions d'aquesta Llei també són aplicables a l'acolliment i a les altres situacions jurídiques a les quals les lleis atribueixin o reconeguin els mateixos efectes jurídics que a la família, i la disposició addicional 3 preveu que en el desplegament reglamentari es tingui en compte la problemàtica específica de les famílies monoparentals i la de les famílies nombroses.
Finalment, la disposició addicional 4, relativa a la perspectiva de gènere, s'ha d'introduir en el desplegament reglamentari de la Llei.
La protecció econòmica familiar es configura com un element per fer front a les noves necessitats que comporta l'arribada d'un fill o filla per a la família, com també per ajudar a conciliar la vida familiar i laboral.
Per aquest motiu, i tenint en compte la situació socioeconòmica actual de Catalunya, l'ajut que regula aquesta Ordre té l'objectiu d'afavorir les famílies amb més dificultats econòmiques per tal de prevenir possibles situacions de vulnerabilitat.
La Llei 19/2014, del 29 de desembre, de transparència, accés a la informació pública i bon govern, regula i garanteix la transparència de l'activitat pública i el dret d'accés de les persones a la informació i la documentació públiques.
Vist el que s'ha exposat anteriorment, i d'acord amb l'àmbit objectiu d'aplicació del règim jurídic de les subvencions, són aplicables a aquests ajuts el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i la Llei 38/2003, de 17 de novembre, general de subvencions;
En ús de les facultats que m'atorga la Llei 13/2008, del 5 de novembre, de la presidència de la Generalitat i del Govern,
Aprovar les bases per a la concessió de l'ajut per a famílies en què hagi tingut lloc un naixement, adopció, tutela o acolliment, d'acord amb els terminis que regula a la convocatòria corresponent.
Es deroga l'Ordre BSF/289/2015, de 16 de setembre, per la qual s'aproven les bases per a la concessió de l'ajut econòmic, sotmès al nivell d'ingressos de la unitat familiar, per a famílies en què hagi tingut lloc un naixement, adopció, tutela o acolliment, i s'obre la convocatòria per als períodes compresos entre l'1 de juliol i el 31 de desembre de 2015 i l'1 de gener i el 30 de juny de 2016.
Aquesta Ordre entra en vigor l'endemà del dia de la seva publicació al Diari Oficial de la Generalitat de Catalunya.
Barcelona, 19 de setembre de 2016
L'objecte d'aquestes bases és atorgar l'ajut econòmic pel naixement, adopció, tutela o acolliment a famílies que no superin un determinat nivell d'ingressos, per tal de donar suport econòmic a les famílies esmentades per raó de l'atenció que aquestes hi dediquen i per tal de prevenir situacions de vulnerabilitat.
2.1 Són beneficiàries d'aquests ajuts les famílies que tinguin un o més infants nascuts, adoptats, tutelats o acollits en els terminis que indica la convocatòria corresponent, sempre que les unitats familiars no superin uns ingressos límit que determina la convocatòria corresponent.
2.2 En els supòsits d'adopció, tutela o acolliment, es té en compte la data de l'acta notarial, la sentència o la resolució administrativa de l'adopció, la tutela o l'acolliment.
2.3 En cas que la convocatòria requereixi un abast superior al de l'exercici pressupostari i tingui caràcter pluriennal, queda condicionada a l'aprovació per part del Govern de la Generalitat de la despesa pluriennal corresponent.
3.1 S'entén per família nombrosa la que té reconeguda aquesta condició d'acord amb la legislació específica aplicable.
Perquè la unitat familiar es valori com a família nombrosa, s'ha de disposar del títol corresponent vigent en el moment de presentar la sol·licitud.
3.2 S'entén per família monoparental la que té reconeguda aquesta condició d'acord amb la legislació específica aplicable.
Perquè la unitat familiar es valori com a família monoparental, s'ha de disposar del títol corresponent vigent en el moment de presentar la sol·licitud.
3.4 En els casos d'infants acollits fora del territori de Catalunya, la figura de l'acolliment permanent s'equipara amb la figura de l'acolliment preadoptiu.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar que preveu aquesta Ordre és compatible amb qualsevol altre ajut familiar que atorguin les administracions públiques.
En tot cas, les famílies que sol·licitin l'ajut econòmic han de complir els requisits següents:
a) Les persones progenitores o assimilades sol·licitants han de ser residents legals a Catalunya.
I una d'aquestes ho ha d'haver estat durant cinc anys, dos dels quals han de ser immediatament anteriors a la data de presentació de la sol·licitud.
Aquest requisit no és necessari per a les persones retornades que compleixin les condicions que estableix l'article 6 de la Llei 25/2002, de 25 de novembre, de mesures de suport al retorn dels catalans emigrats i llurs descendents, i de segona modificació de la Llei 18/1996.
La residència no es considera interrompuda per absències inferiors a 90 dies durant els dos anys immediatament anteriors a la presentació de la sol·licitud.
Per persones assimilades als progenitors s'ha d'entendre les persones adoptants dels infants que donin dret a l'ajut, així com les que tinguin atribuïda la tutela o l'acolliment dels menors, en els termes que estableix aquesta Ordre.
b) Hi ha d'haver convivència dels membres de la unitat familiar en el moment de presentar la sol·licitud, acreditada exclusivament, si escau, mitjançant certificat emès per l'ajuntament corresponent.
S'entén que la unitat familiar està formada pels progenitors, o qualsevol d'ells en cas de família monoparental, i els infants, sempre que hi convisquin.
Queden exempts d'aquest requisit els supòsits de ruptura de la convivència produïts per situacions de violència masclista acreditada suficientment amb els mitjans de prova que preveu la normativa vigent.
c) No s'han de superar uns ingressos límit, segons el que estableix la convocatòria corresponent.
d) La persona o persones que sol·liciten l'ajut han d'exercir la guarda i custòdia de tots els infants que consten a la sol·licitud.
En el supòsit de guarda compartida, qualsevol de les dues persones progenitores pot presentar la sol·licitud d'ajut sempre que hi hagi convivència amb l'infant.
En qualsevol cas, cada infant dóna dret a un únic ajut econòmic, que es resol per ordre de presentació.
e) En cas de tutela i acolliment, les persones sol·licitants han de ser persones físiques.
f) La documentació identificativa de les persones sol·licitants ha de ser vigent en el moment de presentar la sol·licitud.
6.1 El formulari de sol·licitud per concórrer a l'ajut econòmic s'ha de presentar mitjançant els impresos normalitzats disponibles a l'apartat de Tràmits del web de la Generalitat de Catalunya http://tramits.gencat.cat, a l'apartat Formularis i documentació del web del Departament de Treball, Afers Socials i Famílies http://treballiaferssocials.gencat.cat/ca/formularis, a les dependències del Departament i a les oficines d'Afers Socials i Famílies.
6.2 El formulari de sol·licitud, degudament emplenat i signat, com a mínim, per una de les persones sol·licitants, s'ha d'acompanyar amb els documents que es detallen més endavant.
D'acord amb la disposició addicional setena de la Llei 2/2014, del 27 de gener, de mesures fiscals, administratives, financeres i del sector públic, el departament competent en matèria de serveis socials està habilitat per poder comprovar, d'ofici i sense consentiment previ de les persones interessades, les dades personals declarades pels sol·licitants de les prestacions que regulen la Llei 12/2007, d'11 d'octubre, de serveis socials, i el Decret que aprova la Cartera de serveis socials i, si escau, les dades identificadores, la residència, el parentiu, la situació de discapacitat o dependència, el patrimoni i els ingressos dels membres de la unitat familiar, amb la finalitat de comprovar si es compleixen a cada moment les condicions necessàries per a la percepció de les prestacions per la quantia reconeguda legalment.
Documentació que cal adjuntar al formulari de sol·licitud:
a) Original i fotocòpia o fotocòpia compulsada dels NIE de les persones sol·licitants vigents en el moment de presentar la sol·licitud, si escau.
b) Original i fotocòpia o fotocòpia compulsada del llibre de família complet, on constin tots els membres de la unitat familiar.
c) Original i fotocòpia o fotocòpia compulsada del certificat de residència legal d'una de les persones sol·licitants, si es tracta de persones estrangeres no comunitàries.
Cal que aquest certificat acrediti la residència legal durant cinc anys d'una de les persones sol·licitants.
El certificat de residència legal cal sol·licitar-lo a les dependències de la Direcció General de Policia i de la Guàrdia Civil, a les oficines d'estrangeria o a les comissaries de la Policia Nacional.
d) Original i fotocòpia o fotocòpia compulsada del/s certificat/s de residència del/s període/s anterior/s al 2006 que siguin necessaris per acreditar el total de cinc anys d'empadronament a Catalunya.
e) Original i fotocòpia o fotocòpia compulsada del conveni regulador de la guarda i custòdia dels fills o document que acrediti la custòdia de l'infant en cas de separació, divorci o nul·litat matrimonial.
D'acord amb l'habilitació legal que estableix la disposició addicional setena de la Llei 2/2014, del 27 de gener no cal aportar el document identificador (DNI o NIF) de les persones sol·licitants, ni el certificat de convivència, ni l'històric del volant d'empadronament del/s període/s posterior/s al mes de juny de 2006, ni tampoc el certificat de l'IRPF ni d'imputació de rendes emès per l'Agència Tributària.
6.3 Declaracions responsables que s'han de fer mitjançant el formulari de sol·licitud.
S'entén per declaració responsable el document subscrit per la persona interessada en què declara, sota la seva responsabilitat, que compleix els requisits que estableix aquesta convocatòria per accedir a l'ajut sol·licitat, que disposa de la documentació acreditativa corresponent i que es compromet a mantenir-ne el compliment durant la seva vigència.
La presentació de la declaració responsable faculta el Departament per verificar la conformitat de les dades que conté sempre que sigui possible, o bé per efectuar el requeriment de documentació quan sigui necessari.
El formulari de sol·licitud conté les declaracions responsables següents conforme:
a) És titular del títol de família nombrosa expedit fora de Catalunya, si escau.
b) Algun dels membres de la unitat familiar té un grau de discapacitat igual o superior al 33%, si escau.
c) Disposa de la sentència o acta notarial d'adopció o tutela o bé la resolució administrativa d'acolliment constituït fora de Catalunya, si escau.
d) Té reconeguda la condició de persona catalana retornada segons el que estableix la normativa vigent, si escau.
e) Les dades consignades a la sol·licitud són certes, així com la documentació que s'hi adjunta, que compleix les condicions requerides per accedir a l'objecte d'aquesta sol·licitud, i que la persona sol·licitant està assabentada de l'obligació de comunicar al Departament de Treball, Afers Socials i Famílies qualsevol variació que es pugui produir en endavant.
f) La documentació presentada és còpia idèntica de la documentació original.
El formulari de sol·licitud també ha de contenir la declaració conforme s'ha informat la resta dels membres de la seva unitat familiar que el departament competent en matèria de serveis socials pot comprovar d'ofici i sense consentiment previ les dades identificadores, la residència, el parentiu, la situació de discapacitat o dependència, el patrimoni i els ingressos, atesa l'habilitació legal que estableix la Llei 2/2014, de 27 de gener, de mesures fiscals, administratives, financeres i del sector públic.
6.4 El formulari de sol·licitud, degudament emplenat i signat, com a mínim per una de les persones sol·licitants, juntament amb la documentació corresponent, es pot presentar preferentment en format electrònic, a partir del moment en què estigui disponible, des de l'apartat Tràmits del web de la Generalitat http://tramits.gencat.cat.
També es pot presentar a les oficines de registre del Departament de Treball, Afers Socials i Famílies ( http://treballiaferssocials.gencat.cat/registres ) o bé a qualsevol dels registres i oficines que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Si el formulari de sol·licitud es presenta a les oficines de correus, s'ha de fer dins d'un sobre obert per tal que el personal de correus dati i segelli el formulari de sol·licitud abans de certificar-lo, d'acord amb el Reial decret 1829/1999, de 3 de desembre.
En el moment de presentar la sol·licitud electrònicament, cal signar-la amb certificat digital personal: el certificat reconegut o qualificat de signatura avançada idCAT que emet el Consorci d'Administració Oberta de Catalunya, el certificat del DNI electrònic i el mecanisme idCAT-SMS.
En el cas que la sol·licitud es faci per mitjans electrònics, es pot fer un seguiment del seu estat des de La meva carpeta de l'apartat Tràmits del web de la Generalitat http://tramits.gencat.cat ).
6.5 Si es presenta la sol·licitud amb defectes, inexactituds o s'omet algun dels documents que assenyalen les bases generals, l'òrgan competent ha de requerir les persones sol·licitants perquè en el termini de deu dies hàbils facin les esmenes oportunes en els termes que preveu l'article 71 de la Llei 30/1992, de 26 de novembre, amb la indicació que, passat aquest termini sense esmena, es considera que ha desistit de la seva sol·licitud.
6.6 Quan l'òrgan competent per a la tramitació de l'ajut no pugui fer les comprovacions adients per als tràmits administratius establerts, pot requerir la presentació de la documentació que acrediti la realitat de les dades contingudes en les declaracions responsables adjuntes a la sol·licitud de l'ajut.
–7 Obligacions de les persones sol·licitants
7.1 Facilitar tota la informació que l'òrgan gestor, la Intervenció General de la Generalitat, la Sindicatura de Comptes o altres òrgans competents requereixin, d'acord amb la normativa vigent.
7.2 La modificació de les dades bancàries o el canvi de domicili de la persona sol·licitant s'ha de comunicar al Departament de Treball, Afers Socials i Famílies, mitjançant el model de sol·licitud de comunicació de modificació de dades per a prestacions i ajuts econòmics per a famílies amb infants, que es pot trobar a http://treballiaferssocials.gencat.cat/ca/tramits/formularis_i_documentacio/.
7.3 Les persones sol·licitants han de respectar el que estableix la Llei 17/2015, de 21 de juliol, d'igualtat efectiva de dones i homes.
7.4 Les persones sol·licitants s'adhereixen al codi ètic que figura com a annex a l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre.
–8 Determinació del nivell d'ingressos
8.1 Els ingressos límit de la unitat familiar establerts per accedir a l'ajut econòmic, que es preveuen a la convocatòria corresponent, es determinen en relació amb les parts general i especial de la base imposable de l'impost de la renda de les persones físiques (IRPF).
8.2 A l'efecte de determinar els ingressos de la unitat familiar, es consideren membres de la unitat familiar els progenitors, o qualsevol d'ells en cas de família monoparental, i els infants, sempre que hi convisquin.
En el supòsit de dones que pateixen violència masclista o que superen una situació de violència masclista i que compleixen els requisits exigits en aquesta Ordre, es tenen en compte exclusivament els ingressos i les rendes individuals de cada dona i en aquests casos no es computen les rendes o els ingressos d'altres membres de la unitat familiar que hi conviuen.
8.3 Els ingressos límit de la unitat familiar establerts per accedir a l'ajut econòmic que preveu la convocatòria corresponent, es determinen multiplicant aquests ingressos límit pel coeficient que pertoqui en funció del nombre de persones que integren la unitat familiar.
Per cada membre de més s'ha d'augmentar el coeficient en 0,30.
En cas que un membre de la unitat familiar tingui el reconeixement legal de persona amb un grau de discapacitat igual o superior al 33%, s'aplica el coeficient corresponent a un membre més.
En cas de família monoparental, s'aplica el coeficient corresponent a un membre més i, en qualsevol cas, es considera un mínim de 4.
9.2 L'abonament es fa en un sol pagament a partir de la resolució d'atorgament de l'ajut.
9.3 Com a conseqüència de les restriccions que puguin derivar-se del compliment dels objectius d'estabilitat pressupostària, es podria dur a terme la reducció parcial o total de la subvenció, abans no es dicti la resolució definitiva.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar queda subjecte al règim jurídic de les subvencions que preveu la Llei 38/2003, de 17 de novembre, general de subvencions; el seu Reglament de desplegament, aprovat mitjançant el Reial decret 887/2006, de 21 de juliol, el qual es considera bàsic, i el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
Pel que fa a la tramitació administrativa general, la resolució i la notificació, són aplicables la Llei 30/1992, de 26 de novembre, de règim jurídic de les administracions públiques i del procediment administratiu comú, i la Llei 26/2010, de 3 d'agost, de règim jurídic i de procediment de les administracions públiques de Catalunya.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar resta exempt de l'impost sobre la renda de les persones físiques (IRPF), d'acord amb els articles 7.h) i 7.z) de la Llei 35/2006, de 28 de novembre, de l'impost sobre la renda de les persones físiques.
En cas d'alteració de les condicions que donen lloc a l'obtenció d'aquest ajut, l'òrgan concedent pot modificar la resolució de concessió.
13.2 En cas d'incompliment de l'obligació que detalla la base 7.1 o falsedat en les dades o documents facilitats, l'òrgan concedent pot iniciar un procediment de reintegrament de l'ajut econòmic concedit i abonat indegudament, d'acord amb el procediment que estableix l'article 100 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre.
–14 Tractament de les dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal, les dades de caràcter personal de les persones sol·licitants s'han de tractar amb la finalitat de gestionar i tramitar les convocatòries que regulen aquestes bases i tenint en compte els principis de seguretat i confidencialitat que estableix la normativa sobre protecció de dades.
–15 Publicitat de les subvencions atorgades
Al final de l'exercici es dóna publicitat als ajuts atorgats mitjançant l'exposició en els taulers d'anuncis de la seu central del Departament de Treball, Afers Socials i Famílies i dels serveis territorials, d'acord amb el que preveu l'article 18 de la Llei 38/2003, de 17 de novembre, general de subvencions.
Així mateix es dóna publicitat dels atorgaments de les subvencions mitjançant l'exposició a la secció Ajuts i subvencions atorgats del web del Departament de Treball, Afers Socials i Famílies, i al tauler electrònic ( http://tauler.gencat.cat ).
D'acord amb l'article 15 de la Llei 19/2014, de 29 de desembre, de transparència, accés a la informació pública i bon govern, les subvencions s'han de publicar en el Portal de la Transparència.
D'acord amb l'article 18 de la Llei 38/2003, de 17 de novembre, general de subvencions, modificat per la Llei 15/2004, de 16 de setembre, de racionalització del sector públic i altres formes de reforma administrativa, s'ha de donar publicitat de la informació sobre les convocatòries i les resolucions de concessió de les subvencions mitjançant la Base de Dades Nacional de Subvencions.